Dié artse neem jou maklik in hospitaal op | Netwerk24
Deur Riana de Lange 15 Julie 2018 00:05
Interniste, uroloë, ortopediese chirurge, psigiaters en oftalmoloë is van die groot sondaars agter stygende hospitaalopnames en die verwante koste.
Interniste, uroloë, ortopediese chirurge, psigiaters en oftalmoloë is van die groot sondaars agter stygende hospitaalopnames en die verwante koste. Foto: iStock
Dit is volgens die Mededingingskommissie se voorlopige verslag oor die privategesondheidsektor.
Die koers van dag- én oornag-opnames het in die vyf jaar van 2010 tot 2014 albei met sowat 2% per jaar gestyg, sê die paneel wat die markondersoek gedoen het.
Volgens data het die koers waarteen interniste pasiënte vir dagprosedures laat opneem, in die tydperk met 7,34% per jaar gegroei, gevolg deur oftalmoloë (5,46%) en uroloë (3,61%).
Oornag-opnames deur interniste het met 5,93% per jaar toegeneem, deur uroloë met 3,92%, ortopediese chirurge met 3,30%, en psigiaters met 2,63% per jaar.
Die paneel sê die styging klop nie met die relatief stabiele bevolking van siekefondse nie.
“Dis moeilik om jou so ’n dramatiese toename in siektes voor te stel wat dié hoeveelheid opnames vereis,” lui die verslag.
Daar is ook bevind die gemiddelde eis per opname het van 2010 tot 2014 met gemiddeld 8,8% per jaar vir dagopnames, en met gemiddeld 8,42% per jaar vir oornag-opnames, gestyg.
Die paneel sê omdat nuwe tegnologie dokters in staat stel om meer prosedures in ’n dagkliniek te doen, sou ’n mens ’n afname in oornag-opnames kon verwag namate dagopnames styg, maar “dit is nie algemeen die geval in alle mediese dissiplines nie”.
Data en bewyse wat in openbare verhore tydens die markondersoek na vore gekom het, wys baie pasiënte word opgeneem sonder dat hulle ’n dokter in die voorafgaande twee weke besoek het.
Dit dui op ’n verlore geleentheid vir behandeling wat hospitalisasie kon vermy, maar dit lyk of dokters, en veral spesialiste, verkies om pa­siënte te laat opneem eerder as om hulle in hul spreekkamers te sien, sê die paneel.
Die verslag toon duidelik dat die hoër opnames en stygende koste vir die pasiënt én dit wat aan die praktisyn betaal word, goed is vir dokters en hospitale, maar nie vir siekefondse en hul lede nie.
Daar is bevind met hoër opnames, langer hospitaalverblyf en hoër vlakke van sorg, is daar dikwels stygings wat onverklaarbaar is nadat inflasie, beter tegnologie, ouderdom en die geslag van die bevolking in berekening gebring is.
Wat obstetrie betref, het die paneel bevind die meeste ginekologiese praktyke doen tussen 60% en 90% van bevallings met keisersneë.
Meer praktyke skuif oor die jare heen tot die 90%-kategorie.
Die verslag sê die optimale koers van keisersneë is moeilik om te bepaal en dit kan verskil, maar die vlakke in Suid-Afrika is ver bo die wêreldwye norm, wat blyk tussen 5% en 20% te wees.
Meer oor: Spesialiste | Mediese Fondse | Private Hospitale | Markondersoek | Private Gesondheidsorg | Gesondheidsorg | Mededingingskommissie
ZAR/AUD 10,47 (16)
ZAR/EUR 16,91 (18)
ZAR/GBP 19,04 (21)
ZAR/USD 14,38 (26)
Gold 1205 (260)
Palladium 1048,5 (3469)
Platinum 829,5 (1216)
Silver 14,25 (9)